 **Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Suceava** |

**27.06.2017**

**COMUNICAT DE PRESĂ**

**Panouri informative în Cheile Moara Dracului**

Rezervaţia naturală Cheile Moara Dracului are noi îmbunătăţiri - trei panouri informative care vor ghida turiştii să parcurgă traseul: Orașul Câmpulung Modovenesc (620m) – Pârâul Valea Caselor – Pârâul Moara Dracului – Popii Rarăului (1628m) - Șaua Ciobanilor (1550m) - cabana Rarău (1520m) – traseu marcat cu cruce roşie. Aceste îmbunătățiri vin după amenajarea podeţului, din aceste chei, în anul 2016. Cheile Moara Dracului este o rezervație geologică și morfologică – monument al naturii. Cheile sunt tăiate în dolomite triasice pe o lungime de aproape 100 m, cu o lățime de numai 4-5 m, în unele sectoare.

Primul panou, de bun venit, oferă detalii despre traseu atât în limba română cât şi în engleză. Mici informaţii privind parcurgerea cheilor întregeşte primul panou.

Un alt panou, este amplasat chiar în chei şi invită turiştii să descopere povestea nescrisă a muntelui cu urmele fosilelor din era mezozoică (în urmă cu 251 milioane de ani), ce se pot observa, pe alocuri, în pereţii cheilor sau a blocurilor dislocate. Dar şi spectacolul apei, care pe timp de furtună huruie ca o moară, scobind în pereţii stâncii şi lăsând în urmă surplombe şi marmite.

Ultimul panou, este amplasat în Şaua Ciobanilor. El oferă turiştilor informaţii despre traseu dar şi despre spectacolul cheilor de la poalele muntelui Rarău.

Panourile au fost realizate şi amplasate de către voluntarii Fundaţiei Speologice „Club Speo Bucovina” în cadrul proiectului ***Povestea cheilor de la poalele muntelui Rarău***, în parteneriat cu Agenţia pentru Protecţia Mediului Suceava.

Proiectul este finanţat de Fundaţia pentru Parteneriat şi MOL România.

 Rugăm, pe această cale, turiștii care vor trece prin zona respectivă să nu distrugă aceste panouri informative și să protejeze natura.

**DIRECTOR EXECUTIV,**

**ing. Vasile OŞEAN**